
Kritikus légzési elégtelenség miatt iNO kezelést igénylő újszülöttek halálozásának előrejelzése

Kritikus légzési elégtelenség miatt iNO kezelést igénylő újszülöttek halálozásának előrejelzése 
Bevezetés: Akritikus légzési elégtelenség (KLE) újszülöttkorban az esetek túlnyomó többségében perzisztáló pulmonális hipertóniával (PPHN) jár. A PPHN elsővonalbeli kezelése az inhalatív nitrogén monoxid (iNO). Az iNO rutinszerű használata csökkenti a KLE miatt extracorporális membránoxigenizációra (ECMO) szoruló újszülöttek számát. Mindezek ellenére - irodalmi adatok alapján - miközben az ECMO indikációk évtizedek óta változatlanok, az iNO rutinszerű alkalmazása óta az ECMO kezelt újszülöttek súlyosabb állapotúak, mint korábban.   
Célkitűzés: az iNO-ra adott terápiás válasz alapján olyan kvantitatív paraméterek meghatározása, amelyek a halálozás fokozott kockázatát előre jelzik és a jövőben támpontot nyújthatnak  az ECMO kezelés indikációjának jelenleginél koraibb felállításához és a terápiás siker fokozásához.
Módszer: Retrospektív adatelemzést végeztünk az SE Gyermekklinika PIC osztályán 2018-2023 között iNO kezelt  újszülöttek körében. Kizárásra kerültek a 36. gesztációs hétnél fiatalabb, súlyosan sorvadt és terápiás hypothermiában részesült páciensek. Adatbevitelre a Biobank újonnan fejlesztett felületét használtuk. Statisztikai adatelemzést az SPSS-sel Chi négyzet próba és Mann-Whitney U teszt segítségével végeztük.
Eredmények: 120 betegből 47 újszülött felelt meg a kritériumoknak, akik közül 7 beteg halt meg, mindegyikőjük PPHN következtében. Az átlagos születési súly 3,1 kg [2,53; 3,63], gesztációs kor 38 hét [37; 40] volt. 47 betegből 13 nem reagált iNO kezelésre, míg a 7 meghalt betegből senki sem (p<0.001). A meghaltak körében iNO indítást követően 4 órával szignifikánsan magasabb oxigén szaturációs indexet (OSI) számoltunk (p=0.006), illetve a keringéstámogatás indítása után 12 órával mind az OSI, mind a vazoaktív-inotróp score (VIS) szignifikánsan magasabb volt (p=0.026 és p=0,039). Végül, a meghalt újszülöttek szignifikánsan kisebb súlyúak voltak (p=0.01).
Megbeszélés: A kritikus légzési elégtelenségben szenvedő újszülöttek halálozását előre jelzi az iNO, ill.keringéstámogatás indítását követő 4. ill. 12. órán belüli magas OSI és VIS, amelyek a terápiás válasz hiányának számszerűsíthető indikátorai.



